Suchinthana/ta-wikipedia huggingface dataset:
இரமேஷ் சந்திர லகோதி

இரமேஷ் சந்திர லகோதி (Ramesh Chandra Lahoti)(1 நவம்பர் 1940 - 23 மார்ச் 2022) இந்தியாவின் 35வது தலைமை நீதிபதி ஆவார். இவர் 1 சூன் 2004 முதல் நவம்பர் 1, 2005 வரை பணியாற்றினார்.

கல்வி 
லகோதி 1960-ல் மத்தியப் பிரதேச மாநிலத்தில்குணா மாவட்டத்தில் வழக்கறிஞர் குழுவில் சேர்ந்து 1962-ல் வழக்கறிஞராக பணியினைத் தொடர்ந்தார். ஏப்ரல் 1977-ல், இவர் மாநில உயர் நீதித்துறை சேவைக்கு நேரடியாகத் தேர்ந்தெடுக்கப்பட்டு மாவட்ட மற்றும் அமர்வு நீதிபதியாக நியமிக்கப்பட்டார். ஒரு வருடம் மாவட்ட மற்றும் அமர்வு நீதிபதியாக பணியாற்றிய பிறகு, மே 1978-ல் தனது பணியினை ராஜினாமா செய்துவிட்டு, உயர்நீதிமன்ற வழக்கறிஞராகப் பணியினைத் தொடர்ந்தார். மே, 3 1988-ல் மத்தியப் பிரதேச உயர் நீதிமன்றத்தின் கூடுதல் நீதிபதியாக இவர் நியமிக்கப்பட்டார். ஆகத்து 4, 1989-ல் நிரந்தர நீதிபதியாக நியமிக்கப்பட்டார். லகோதி 1994 பிப்ரவரி 7 அன்று டெல்லி உயர் நீதிமன்றத்திற்கு மாற்றப்பட்டார். இவர் 9 திசம்பர் 1998 அன்று இந்திய உச்ச நீதிமன்றத்தின் நீதிபதியாக நியமிக்கப்பட்டார். சுமார் 17 மாதங்கள் இப்பதவியிலிருந்த லகோதி தனது 65ஆவது வயதில் ஓய்வு பெற்றார்.

சாதனைகள் 
நீதிபதி லகோதி ஓர் பிரபலமான நீதிபதியாவார். சமீபத்திய ஆண்டுகளில் தலைமை நீதிபதியாக நீண்ட காலம் பணியாற்றியவராக அறியப்படுகின்றார்.

நவம்பர் 2004-ல், தலைமை நீதிபதி லகோதி, இந்தியாவில் நீதித்துறை 'தூய்மையானது' என்று அறிவித்ததன் மூலம், நீதித்துறைக்குள் அதிகரித்து வரும் ஊழல் குறித்து கவலை தெரிவித்த இவரது முன்னோடிகளில் பலரை முறியடித்தார். குறிப்பாக நாடு முழுவதும் உள்ள தவறான நீதிபதிகள் பற்றி ஊடகங்களில் அடிக்கடி அம்பலப்படுத்தப்பட்டதன் வெளிச்சத்தில் இது ஒரு வியக்கத்தக்க அறிக்கையாக இருந்தது.

நீதிமன்ற இடமாற்றங்களைத் தலைமை நீதிபதி கையாண்ட விதமும் சர்ச்சையை ஏற்படுத்தியது. பிப்ரவரி 2005-ல், தலைமை நீதிபதி பி. கே. ராய் பஞ்சாப் மற்றும் அரியானா உயர் நீதிமன்றத்திலிருந்து கவுகாத்தி உயர் நீதிமன்றத்திற்குத் தலைமை நீதிபதி லகோதியின் கண்காணிப்பில் மாற்றப்பட்டார்.

மக்கள்தொகை கட்டுப்பாடு 
இரண்டு குழந்தைகளுக்கு மேல் உள்ளவர்களை உள்ளாட்சித் தேர்தலில் போட்டியிட அனுமதிக்காத அரியானா சட்டத்தை நீதிபதி லகோதி உறுதி செய்தார். தனியுரிமை மற்றும் மதத்திற்கான உரிமை அடிப்படையிலான வாதங்களை இவர் நிராகரித்தார்.

புலம்பெயர்ந்தோர் 
இவர் அசாமுக்குப் புலம்பெயர்ந்தோர் மீதான சட்டவிரோத குடியேற்றவாசிகள் (தீர்ப்பாயங்கள் மூலம் தீர்மானித்தல்) சட்டத்தை ரத்து செய்தார்.

ஓய்வுக்குப் பிந்தைய நடவடிக்கைகள் 
லகோதி இந்தியப் பன்னாட்டு மாதிரி ஐக்கிய நாடுகள் சபையின் ஆலோசனைக் குழுவில் இருந்தார். நீதிபதி லகோதி, மானவ் ரச்னா பல்கலைக்கழகத்தின் சட்டத் துறையின் ஆலோசனைக் குழுவின் தலைவராகவும் இருந்தார்.

மேற்கோள்கள் 

20 ஆம் நூற்றாண்டு இந்திய வழக்கறிஞர்கள்
ராஜஸ்தான் அரசியல்வாதிகள்
இந்தியத் தலைமை நீதிபதிகள்
2022 இறப்புகள்
1940 பிறப்புகள்
21-ஆம் நூற்றாண்டு இந்திய நீதிபதிகள்
மயிலாப்பூர் வாலீசுவரர் கோயில்

வாலீசுவரர் கோயில் இந்திய மாநிலம் தமிழ்நாட்டின் தலைநகர் சென்னையில் மயிலாப்பூரில் அமைந்துள்ள சிவன் கோவில் ஆகும். மயிலாப்பூரில் உள்ள சப்த சிவத்தலங்களில் இதுவும் ஒன்றாகும்.

சப்த சிவத்தலங்கள்
மயிலாப்பூர் பகுதியில் மயிலாப்பூர் காரணீசுவரர் கோயில், திருவல்லிக்கேணி தீர்த்தபாலீசுவரர் கோயில், மயிலாப்பூர் வெள்ளீசுவரர் கோயில், மயிலாப்பூர் விருபாட்சீசுவரர் கோயில், மயிலாப்பூர் வாலீசுவரர் கோயில், மயிலாப்பூர் மல்லீசுவரர் கோயில். மயிலாப்பூர் கபாலீசுவரர் கோயில் எனப்படுகின்ற சப்த சிவத்தலங்கள் அமைந்துள்ளன. இவற்றை ஒரே நாளில் மூன்று மணி நேரத்தில் தரிசிக்கலாம் என்பர். இவை ஒன்றுக்கொன்று அருகாமையில் அமைந்துள்ளன.  இவற்றைச் சப்த ரிசிகளான விசுவாமித்திரர்,  காசிபர், வசிஷ்டர், கௌதமர், அகத்தியர், அத்ரி, பிருகு ஆகியோர் வழிபட்டுள்ளனர்.

இறைவனும் இறைவியும்
இங்குள்ள மூலவர் வாலீசுவரர் ஆவார். இறைவி பெரியநாயகி ஆவார்.  பஞ்சலிங்கங்கள் இக்கோயிலின் சிறப்பாகும்.

திறந்திருக்கும் நேரம்
இக்கோயில் கோலவிழியம்மன் கோயிலுக்கு அருகில் உள்ளது. காலை 6.00 மணி முதல் பகல் 12.00 மணி வரையிலும் மாலை 4.00 மணி முதல் இரவு 9.00 மணி வரையிலும் இக்கோயில் திறந்திருக்கும்.

மேற்கோள்கள் 

சென்னையிலுள்ள சிவன் கோயில்கள்
சண்டக்கான் பிரிவு

சண்டக்கான் பிரிவு (மலாய் மொழி: Bahagian Sandakan; ஆங்கிலம்: Sandakan Division) என்பது மலேசியா, சபா மாநிலத்தில் உள்ள ஐந்து நிர்வாகப் பிரிவுகளில் ஒன்றாகும். பிரிவு என்பதை ஆங்கிலத்தில் டிவிசன் (Division) என்று அழைக்கிறார்கள். இந்த முறைமை தீபகற்ப மலேசியாவில் இருந்து முற்றிலும் வேறுபட்டது. சபா; சரவாக் மாநிலங்களில் மட்டுமே பிரிவு எனும் முறைமையைப் பயன்படுத்துகிறார்கள்.

கிழக்கு மலேசியாவில் உள்ள சபா; சரவாக் மாநிலங்களைப் பொருத்த வரையில், பிரிவு என்பது ஒரு நிர்வாகப் பிரிவாகும். அந்த இரு மாநிலங்களிலும் ஒவ்வொரு பிரிவும் சிற்சில மாவட்டங்களாக (Daerah) பிரிக்கப்பட்டு நிர்வகிக்கப் படுகிறது. ஒவ்வொரு பிரிவுக்கும் ஓர் ஆளுநர் (Resident) நியமிக்கப்பட்டு இருந்தார். இப்போது அந்தப் பதவி அகற்றுப்பட்டு விட்டது.

பொது

இந்தச் சண்டக்கான் பிரிவு, சபா மாநிலத்தின் வடகிழக்கு கடற்கரையில் இருந்து மாநிலத்தின் மத்தியப் பகுதி வரை குறுக்காக நீண்டுள்ளது. 28,205 சதுர கிலோமீட்டர் பரப்பளவில், சபா மாநிலத்தில் 38.3% நிலப் பகுதியைக் கொண்டு உள்ளது. மேலும் இந்தப் பிரிவு சபாவின் ஐந்து நிர்வாகப் பிரிவுகளில் மிகப் பெரிய பிரிவு ஆகும். 

சபாவின் மொத்த மக்கள் தொகையில் ஏறக்குறைய 19.4% மக்களைக் கொண்டது. பெரும்பாலும் சீனர்கள், ஒராங் சுங்கை, கடசான் - டூசுன், சுலுக் மற்றும் பஜாவ் ஆகிய இனக் குழுவினரைக் கொண்டது.

சண்டக்கான் பிரிவில் முக்கிய நகரங்கள்: சண்டக்கான்; பெலுரான்; கினபாத்தாங்கான்; தெலுபிட் (Telupid); மற்றும் தொங்கோட் (Tongod). கோத்தா கினபாலுவுக்கு அடுத்தபடியாக சண்டாக்கான் துறைமுகம் இரண்டாவது பெரியது. இந்த துறைமுகம் மர ஏற்றுமதியின் முக்கிய நுழைவாயிலாகச் செயல்படுகிறது.

மாவட்டங்கள் 

சபா மாநிலத்தின் சண்டக்கான் பிரிவு பின்வரும் ஐந்து நிர்வாக மாவட்டங்களாகப் பிரிக்கப்பட்டு உள்ளது: 

 பெலுரான் மாவட்டம் (8,345 கி.மீ.2) (பெலுரான்)
 கினபாத்தாங்கான் மாவட்டம் (8,000 கி.மீ.2) (கினபாத்தாங்கான்)
 சண்டக்கான் மாவட்டம் (2,266 கி.மீ.2) (சண்டக்கான்)
 தெலுபிட் மாவட்டம் (1,935 கி.மீ.2) (தெலுபிட்)
 தொங்கோட் மாவட்டம் (10,052 கி.மீ.2) (தொங்கோட்)

வரலாறு 

சபா, சரவாக் மாநிலங்களின் தற்போதைய பிரிவு எனும் அமைப்பு முறை வணிகரும் தூதருமான ஜெர்மனியர் ஒருவரின் மூலமாகப் பெறப்பட்ட அமைப்பு முறையாகும். அந்த அமைப்பு முறை பிரித்தானிய வடக்கு போர்னியோ நிறுவனத்திடம் (North Borneo Chartered Company) இருந்து பெறப்பட்டது.

இந்த முறையை அமைத்தவர் வான் ஓவர்பெக் பிரபு (Baron von Overbeck). அவர் உருவாக்கிய அந்த டிவிசன் முறை இன்று வரை தொடர்கிறது.

நிர்வாக அதிகாரங்கள்

இந்தப் பிரிவு முறைமை, இன்றைய நிலையில் ‘பிரிவு’ எனும் முக்கியத்துவத்தை மட்டுமே கொண்டுள்ளது. மற்றபடி அதற்குச் சொந்தமாக நிர்வாக அதிகாரங்கள் எதுவும் இல்லை.

சபாவின் நகராட்சி நிர்வாகம், மாவட்ட அதிகாரிகளின் அதிகாரத்தில் இருப்பதால், முன்பு இருந்த ’ரெசிடெண்ட்’ (Resident's Post) பதவி ரத்து செய்யப்பட்டு விட்டது.

இவற்றையும் பார்க்க 
 மலேசியாவின் மாநிலப் பிரிவுகள்

நூல்கள் 
 

 State of Sabah: Administrative Divisions Ordinance – Sabah Cap. 167  (PDF) of 1 November 1954; last amended on 16 September 1963, as amended in August 2010

மேற்கோள்கள்

சபா
மலேசியாவின் மாநிலப் பிரிவுகள்
மயிலாப்பூர் மல்லீசுவரர் கோயில்

மல்லீசுவரர் கோயில் இந்திய மாநிலம் தமிழ்நாட்டின் தலைநகர் சென்னையில் மயிலாப்பூரில் அமைந்துள்ள சிவன் கோவில் ஆகும். மயிலாப்பூரில் உள்ள சப்த சிவத்தலங்களில் இதுவும் ஒன்றாகும்.

சப்த சிவத்தலங்கள்
மயிலாப்பூர் பகுதியில் மயிலாப்பூர் காரணீசுவரர் கோயில், திருவல்லிக்கேணி தீர்த்தபாலீசுவரர் கோயில், மயிலாப்பூர் வெள்ளீசுவரர் கோயில், மயிலாப்பூர் விருபாட்சீசுவரர் கோயில், மயிலாப்பூர் வாலீசுவரர் கோயில், மயிலாப்பூர் மல்லீசுவரர் கோயில். மயிலாப்பூர் கபாலீசுவரர் கோயில் எனப்படுகின்ற சப்த சிவத்தலங்கள் அமைந்துள்ளன. இவற்றை ஒரே நாளில் மூன்று மணி நேரத்தில் தரிசிக்கலாம் என்பர். இவை ஒன்றுக்கொன்று அருகாமையில் அமைந்துள்ளன.  இவற்றைச் சப்த ரிசிகளான விசுவாமித்திரர், காசிபர், வசிஷ்டர், கௌதமர், அகத்தியர், அத்ரி, பிருகு ஆகியோர் வழிபட்டுள்ளனர்.

இறைவனும் இறைவியும்
இங்குள்ள மூலவர் மல்லீசுவரர் ஆவார். இறைவி மரகதாம்பிகை ஆவார்.  இப்பகுதியில் மல்லிகை மலர்ச்செடிகள் அதிகம் இருப்பதால் மூலவர் மல்லீசுவரர் என்றழைக்கப்படுகிறார்.

திறந்திருக்கும் நேரம்
இக்கோயில் காரணீசுவரர் கோயிலுக்குப் பின்புறத்தில் உள்ளது. காலை 6.00 மணி முதல் பகல் 11.30 மணி வரையிலும் மாலை 4.30 மணி முதல் இரவு 8.30 மணி வரையிலும் இக்கோயில் திறந்திருக்கும்.

மேற்கோள்கள் 

சென்னையிலுள்ள சிவன் கோயில்கள்
கோத்தா மருடு

கோத்தா மருடு (மலாய்: Pekan Kota Marudu; ஆங்கிலம்: Kota Marudu Town) என்பது மலேசியா, சபா மாநிலம், கூடாட் பிரிவு, கோத்தா மருடு மாவட்டத்தின் தலைநகரம் ஆகும். 2020-ஆம் ஆண்டில் அதன் மக்கள்தொகை 69,528.

மாநிலத் தலைநகர் கோத்தா கினபாலுவில் இருந்து 130 கி.மீ. தொலைவில்; கிழக்கு போர்னியோவின் வடக்கு முனைக்கு அருகில் உள்ள கூடாட் கூட்டாட்சி நெடுஞ்சாலையில் அமைந்து உள்ளது.

பொது

கோத்தா மருடுவில் உள்ள முக்கிய இடங்களில் சொரின்சிம் நீர்வீழ்ச்சி (Sorinsim Waterfall) குறிப்பிடத்தக்கது. கோத்தா மருடுவில் இருந்து 40 கிலோமீட்டர் தொலைவில் அமைந்துள்ளது. 

பியாட் ஏரியில் (Buyut Lake) உள்ள சகாபோன் பூங்கா (Sagabon Park) எனும் விவசாய ஆராய்ச்சி நிலையமும் ஒரு முக்கியமான இடமாகும். தென்கிழக்கு ஆசியாவின் மிகப்பெரிய சூரிய சக்தி நிலையத்தையும் கோத்தா மருடு கொண்டுள்ளது.

சோளத் திருவிழா

மாவட்டத்தின் சமூகப் பொருளாதார மேம்பாட்டிற்கு, விவசாயப் பொருட்களின் பங்களிப்பைக் கௌரவிக்கும் வகையில், கோத்தா மருடு நகரம் ஆண்டுதோறும் மக்காச் சோளத் திருவிழாவைக் (Maize Festival) கொண்டாடுகிறது. 

மேலும் பல்வேறு கண்காட்சிகள், போட்டிகள், பாரம்பரிய விளையாட்டுகள் மற்றும் அழகுப் போட்டிகளும் இந்த நகரத்தில் நடைபெற்று வருகின்றன.

வரலாறு

கோத்தா மருடு நகரம் எப்போது நிறுவப்பட்டது என்பது தெளிவாகத் தெரியவில்லை. இருப்பினும் 1632-ஆம் ஆண்டில் ஜோகன்னஸ் குளோப்பன்பர்க் (Johannes Cloppenburgh) என்பவரும்; 1631-ஆம் ஆண்டில் பெஞ்சமின் ரைட் (Benjamin Wright) என்பவரும் வரைந்த போர்னியோ வரைப் படங்களில், கோத்தா மருடு எனும் பெயர் இடம் பெற்று உள்ளது. 

அவற்றில் "மருடோ" (Marudo) என்ற பெயர் குறிப்பிடப்பட்டு உள்ளது. தவிர பழைய வரைப் படங்களில் "மல்லூடு" (Malloodoo) என்றும் குறிப்பிடப் படுகிறது.

மேற்கோள்

மேலும் காண்க 
 கோத்தா மருடு மாவட்டம்

வெளி இணைப்புகள்
 இணையத்தளம்: கோத்தா மாருடு மாவட்ட அலுவலகம்
 

மலேசிய நகரங்கள்‎
சபா மாநிலத்தின் நகரங்கள்
கூடாட்

கூடாட் என்பது (மலாய்: Pekan Kudat; ஆங்கிலம்: Kudat Town; சீனம்: 博福特) மலேசியா, சபா மாநிலம், கூடாட் பிரிவு, கூடாட் மாவட்டத்தின் தலைநகரம் ஆகும்.

சபா மாநிலத்தின் தலைநகரமான கோத்தா கினபாலுவில் இருந்து 190 கி.மீ. தொலைவில், கூடாட் தீபகற்பத்தில் அமைந்து உள்ளது. அத்துடன் போர்னியோ தீவின் உச்ச மட்ட வடக்குப் பகுதி கிராமமான தஞ்சோங் சிம்பாங் மெங்காயாவ் (Tanjung Simpang Mengayau) கிராமத்திற்கு மிக அருகில் உள்ளது.

சபா மாநிலத்திலேயே ருங்குசு (Rungus) இனக் குழுவினர் அதிகமாக வாழும் பகுதிகளில் கூடாட் நகரம் மிகப் பெரிய நகரமாகும். ருங்குசு இனக் குழுவினரின் முக்கியக் கலாசார மையமாகவும் கூடாட் நகரம் விளங்குகிறது.

கூடாட் நகரத்தில் சீனர்கள் (முக்கியமாக ஹக்கா இனத்தவர்) மிகுதியாக வாழ்கிறார்கள். இவர்களைத் தவிர பிசாயா பூர்வீக இனத்தவர்களும் உள்ளார்கள். சீனர்கள் முதன்முதலில் சபாவில் குடியேறிய இடமாகவும் கூடாட் விளங்குகிறது.

கூடாட் பிரிவின் மக்கள்தொகை

2010-ஆம் ஆண்டு நிலவரப்படி, கூடாட் பிரிவின் மக்கள்தொகை 186,516. இது சபாவின் மொத்த மக்கள்தொகையில் சுமார் 6 விழுக்காடு ஆகும். பெரும்பாலும் ருங்குஸ் (Rungus) மக்கள் வாழ்கின்றனர்.

வரலாறு

1752-ஆம் ஆண்டில், ஒரு பிரித்தானியக் கடற்படை மணிலாவை ஸ்பானிய காலனித்துவத்தில் இருந்து தற்காலிகமாகக் கைப்பற்றியது. மேலும் சிறையில் அடைக்கப்பட்டு இருந்த சூலு சுல்தானையும் விடுவித்தது.

அதற்கு நன்றிக் கடனாக, பாங்கி (Banggi) மற்றும் பலம்பாங்கான் (Balambangan) தீவுகளுடன்; போர்னியோவின் வடக்குக் கடற்கரையின் ஒரு பகுதியையும் சூலு சுல்தான் பிரித்தானியருக்குக் கொடுத்தார்.

புதிய குடியேற்றம்

1881-ஆம் ஆண்டு கூடாட் நகரத்தில் பிரித்தானியர்களின் குழுவினர், சில புரூணை மலாய்க்காரர்களுடன் கூடாட் பகுதியில் தரை இறங்கினர். கூடாட் பகுதியில் இருந்த நிலத்தைச் சுத்தம் செய்தனர். 1882-ஆம் ஆண்டு, போர்னியோ வடக்கு போர்னியோ நிறுவனம் தோற்றுவிக்கப்பட்டது.

கூடாட் நகரத்தைப் பிரித்தானியர்கள், அவர்களின் புதிய குடியேற்றத்தின் தலைமையகமாக மாற்றி அமைத்தார்கள். அதற்கு அவர்கள் பிரித்தானிய வடக்கு போர்னியோ என்று பெயர் வைத்தார்கள்.

பொது

கூடாட் பிரிவிற்குள் உள்ள மிகப்பெரிய நகரம் கூடாட். அதுவே முக்கியப் போக்குவரத்து மையம் ஆகும். கூடாட் நகரத்தின் துறைமுகம் வழியாகக் கூடாட் பிரிவுக்கு ஏற்றுமதி இறக்குமதிச் சரக்குகள் கொண்டு செல்லப் படுகின்றன. இந்தப் பிரிவில் ஒரே ஒரு விமான நிலையம் மட்டுமே உள்ளது.

சபாவில் உள்ள மற்ற நகரங்களான கோத்தா கினபாலு; பெனாம்பாங்; தாவாவ்; பாப்பார்; தெனோம் போன்ற நகரங்களைப் போலவே, கூடாட் நகரிலும் தொடக்கக் காலத்தில் இருந்தே சீன ஹக்கா மக்கள் மிகையாக வாழ்ந்து வருகின்றனர்.

சுத்தமான கடற்கரைகள்

கூடாட் அதன் கடற்கரைகளுக்குப் பிரபலமானது. சபா மாநிலத்தில் மாசு அடையாத கடற்கரைகள் இந்தக் கூடாட் நகரில்தான் உள்ளன.

பாக் பாக் (Bak Bak), பாசிர் பூத்தே, கலாம்புனியான் (Kalampunian), தொருங்குங்கான் (Torungkungan) ஆகியவை மிகவும் பிரபலமான கடற்கரைகளாகும்.

மேற்கோள்

மேலும் காண்க 
 கூடாட் மாவட்ட அலுவலகம்

மலேசிய நகரங்கள்‎
சபா மாநிலத்தின் நகரங்கள்
லெட்சுமி நரசிம்மர் கோயில், திருவள்ளூர்

இலக்குமி நரசிம்மர் கோயில் (Lakshmi Narasimhar Temple) தமிழ்நாட்டின் திருவள்ளூர் மாவட்டம், திருவள்ளூர் வட்டம், கடம்பத்தூர் ஊராட்சி ஒன்றியம் உள்ள நரசிங்கபுரம் எனும் கிராமத்தில் அமைந்துள்ளது. இக்கோயில் திருவள்ளூரிலிருந்து 22 கிலோ மீட்டர் தொலைவிலும், சென்னையிலிருந்து 55 கிலோ மீட்டர் தொலைவிலும் மற்றும் அரக்கோணத்திலிருந்து 25 கிலோ  மீட்டர் தொலைவிலும் உள்ளது. இக்கோயில் பிற்காலச் சோழர்களாலும், விஜயநகர மன்னர்களாலும் பராமரிக்கப்பட்டது.

கல்வெட்டுக்கள்
இக்கோயிலிலும், சுற்றிலும் 14 கல்வெட்டுக்கள் உள்ளது. அதில் இரண்டு பிற்காலச் சோழர்கள் காலத்தியது ஆகும். 12 கல்வெட்டுக்களில் பெரும்பாலும் விஜயநகர பேரரசர் அச்சுத தேவ ராயன் காலத்தியதாகும்.

இதனையும் காண்க
 யாதகிரி லெட்சுமி நரசிம்மர் கோவில்

மேற்கோள்கள்

வெளி இணைப்புகள் 
 http://www.narasingapuram.synthasite.com/ 
 http://www.srilakshminarasimha.com.co.in

திருவள்ளூர் மாவட்டத்திலுள்ள பெருமாள் கோயில்கள்
திருப்பதி மாவட்டம்

திருப்பதி மாவட்டம் (Tirupati district), ஆந்திரப் பிரதேச மாநிலத்தில் 26  மாவட்டங்களில் ஒன்றாகும். இதன் தலைமையிடம் திருப்பதி நகரம் ஆகும். இப்புதிய மாவட்டம் 4 ஏப்ரல் 2022 அன்று சித்தூர் மாவட்டத்தின் திருப்பதி வருவாய் கோட்டம் மற்றும் நெல்லூர் மாவட்டத்தின் நாயுடு பேட்டை வருவாய் கோட்டம் மற்றும் கூடூர் வருவாய் கோட்டத்தின் பகுதிகளைக் கொண்டு நிறுவப்பட்டது.

9,174 சதுர கிலோ மீட்டர் பரப்பளவு கொண்ட இம்மாவட்டத்தின் மக்கள் தொகை 22.18 இலட்சம் ஆகும்.

மாவட்ட நிர்வாகப் பிரிவுகள்
திருப்பதி மாவட்டம் கூடூர், சூலூர் பேட்டை, ஸ்ரீகாளஹஸ்தி மற்றும் திருப்பதி என 4 வருவாய் கோட்டங்களையும், 34 மண்டல்களையும், 784 கிராம ஊராட்சிகளையும் 5 நகராட்சிகளையும் மற்றும் திருப்பதி மாநகராட்சியும் கொண்டுள்ளது.

மண்டல்கள்

அரசியல் 

இம்மாவட்டம் சித்தூர் மக்களவைத் தொகுதி(பகுதி) மற்றும்  திருப்பதி மக்களவைத் தொகுதி கொண்டது. மேலும் இம்மாவட்டத்தில் 7 சட்டமன்றத் தொகுதிகளும் உள்ளது.

இதனையும் காண்க
 ஆந்திரப் பிரதேச மாவட்டங்களின் பட்டியல்
 ஆந்திரப் பிரதேசம்
 மாவட்டம்(இந்தியா)

மேற்கோள்கள்

வெளி இணைப்புகள்
  திருப்பதி மாவட்டத்தின் இணையதளம்
 திருப்பதி மாவட்டத்தின் வருவாய் கோட்டங்கள் மற்றும் மண்டல்களின் வரைபடம்

ஆந்திரப் பிரதேசத்தில் உள்ள மாவட்டங்கள்
திருப்பதி மாவட்டம்
தி பேட்மேன் (திரைப்படம்)

தி பேட்மேன் (The Batman) என்பது 2022 ஆம் ஆண்டு வெளியான அமெரிக்க நாட்டு மீநாயகன் திரைப்படம் ஆகும். இது டிசி காமிக்ஸ் வரைகதையில் தோன்றிய பேட்மேன் என்ற மீநாயகன் கதாபாத்திரத்தை மையமாகக் கொண்டு வார்னர் புரோஸ். பிக்சர்ஸ், 6வது & இடாஹோ மற்றும் டிலான் கிளார்க் புரொடக்சன்சு  ஆகிய நிறுவனங்கள் தயாரிக்க, வார்னர் புரோஸ். பிக்சர்ஸ் என்ற நிறுவனம் மூலம் விநியோகிக்கப்பட்டது. இது பேட்மேன் திரைப்படத்தின் மறுதொடக்கம் ஆகும்.

இந்த திரைப்படம் மாட் ரீவ்ஸ் என்பவர் இயக்கத்தில், மாட் ரீவ்ஸ் மற்றும் பீட்டர் கிரேக் ஆகியோர் திரைக்கதையில், ராபர்ட் பாட்டின்சன், ஜோ கிராவிட்சு, பால் டானோ, ஜெப்ரி ரைட், ஜான் டர்டர்ரோ, பீட்டர் சர்ஸ்கார்ட், ஆண்டி செர்கிஸ் மற்றும் கோலின் பார்ரெல் போன்ற பலர் நடிப்பில் உருவாக்கப்பட்டது. கோதம் நகரில் இரண்டு ஆண்டுகளாக குற்றங்களுக்கு எதிராக போராடி வரும் பேட்மேன், அந்த நகரத்தில் உள்ள முக்கிய பணக்காரர்களை குறிவைக்கும் தொடர் கொலை செய்யும் ரிட்லேர் (டானோ) என்பவரை பின்தொடரும் போது பல முக்கிய புள்ளிகளின் ஊழலை வெளிப்படுத்துவதை படம் விபரிக்கின்றது.

2013 இல் டிசி நீட்டிக்கப்பட்ட பிரபஞ்சத்தில் நடிகர் பென் அஃப்லெக் என்பவர் பேட்மேனாக நடித்த பிறகு இந்த படத்தின் வளர்ச்சி தொடங்கியது. தி பேட்மேன் படத்தை பென் அஃப்லெக் என்பவர் இயக்கவும், தயாரிக்கவும், இணைந்து எழுதவும் மற்றும் நடிக்கவும் கையெழுத்திட்டார், பின்னர் இந்த படத்தின் வளர்ச்சியில் இருந்து அவராகவே வெளியேறினார். பின்னர் டிசி நீட்டிக்கப்பட்ட பிரபஞ்சத்தின் இணைப்புகளை நீக்கி, ஒன்றை படமாக மீண்டும் உருவாக்க முடிவு செய்யப்பட்டு, மாட் ரீவ்ஸ் என்பவரை இயக்குநர் மற்றும் திரைக்கதையாளராகவும் ஒப்பந்தம் செய்யப்பட்டார். மே 2019 இல் நடிகர் ராபர்ட் பாட்டின்சன் என்பவர் பேட்மேன் என்ற கதாபாத்திரத்தில் நடிப்பார் என்று அறிவிக்கப்பட்டது. சனவரி 2020 மற்றும் மார்ச் 2021 க்கு இடையில் ஐக்கிய இராச்சியம் மற்றும் சிகாகோவில் படப்பிடிப்பு நடைபெற்றது.

தி பேட்மேன் படம் மார்ச் 1, 2022 அன்று நியூயார்க்கில் உள்ள லிங்கன் சென்டரில் திரையிடப்பட்டது, மேலும் மார்ச் 4 அன்று உலகம் முழுவதும் திரையரங்குகளில் வெளியிடப்பட்டது. கோவிட்-19 பெருந்தொற்றுநோய் காரணமாக இது ஜூன் 2021 இன் தொடக்க தேதியிலிருந்து இரண்டு முறை தாமதமானது. இப்படம் $185–200 மில்லியன் செலவில் உருவாக்கப்பட்டு, $711 மில்லியனுக்கும் மேலாக வசூலித்துள்ளது, இது 2022 ஆம் ஆண்டில் அதிக வசூல் செய்த படமாக அமைந்தது, மேலும் செயல்திறன், ஒளிப்பதிவு, ரீவ்ஸின் இயக்கம், அதிரடி காட்சிகள் மற்றும் கதை ஆகியவற்றிற்காக பாராட்டப்பட்டது, இருப்பினும் சிலர் அதன் இயக்க நேரத்தை விமர்சித்துள்ளனர். இது பேட்மேன் பகிரப்பட்ட பிரபஞ்சத்தை வெளியிடும் நோக்கம் கொண்டது, இரண்டு தொடர்ச்சிகள் திட்டமிடப்பட்டு இரண்டு வழித்தொடர் தொலைக்காட்சித் தொடர்கள் ஹபிஓ மேக்ஸின் வளர்ச்சியில் உள்ளன.

மேற்கோள்கள்

வெளி இணைப்புகள் 
 
 
 

2022 ஆங்கிலத் திரைப்படங்கள்
அமெரிக்கத் திரைப்படங்கள்
அமெரிக்க மீநாயகன் திரைப்படங்கள்
அமெரிக்க கற்பனை திரைப்படங்கள்
வார்னர் புரோஸ். திரைப்படங்கள்
தொடர் கொலையாளித் திரைப்படங்கள்
அமெரிக்க அதிரடித் திரைப்படங்கள்
குற்றவியல் திரைப்படங்கள்
ஐமேக்ஸ் திரைப்படங்கள்
திரைப்படத்துறையில் கோவிட்-19 தொற்றுநோயின் தாக்கம்
மினர்வராயா அக்ரிகோலா

{{Taxobox
| color = yellow
| name = மினர்வராயா அக்ரிகோலா
| status = LC 
| status_system =IUCN3.1
| status_ref =
| image =Minervarya agricola.jpg
| image_width = 200px
| image_caption = சத்தமிடும் ஆண் தவளை
| domain =மெய்க்கருவுயிரி
| regnum = விலங்கு
| divisio = முதுகுநாணி
| classis = நீர்நில வாழ்வன
| ordo = வாலற்றன
| familia = டைகுரோகுளோசிடே
| genus = மினர்வராயா
| genus_authority = 
| species = மி. அக்ரிகோலா
| binomial = மினர்வராயா அக்ரிகோலா
| binomial_authority = ஜெர்டன், 1853
| subdivision_ranks = 
| subdivision = 
| synonyms = சிற்றினப் பட்டியல்
 இராணா அக்ரிகோலா ஜெர்டன், 1853
 மினர்வராயா கிரானோசா (குர்மாடோ மற்றும் பலர், 2008)
 பெஜெர்வராயா கிரானோசா குர்மாடோ மற்றும் பலர், , 2008 "2007"
 'சகெரானா கிரானோசா ஹவுல்தார், 2011
 பெஜெர்வராயா அக்ரிகோலா கணேஷ் மற்றும் பலர், 2017
 பெஜெர்வராயா கிரானோசா தினேஷ் மற்றும் பலர் 2015
| synonyms_ref = 
| range_map = 
| range_map_caption = 
}}மினர்வராயா அக்ரிகோலா (Minervarya agricola)(பொது பெயர்: பொதுவான இந்திய மட்டைப்பந்து தவளை) என்பது இந்தியத் துணைக்கண்டத்தைத் பூர்வீகமாகக் கொண்ட தவளைச் சிற்றினமாகும். இதனுடைய பரந்த பரம்பல் மி. கிரானோசா மற்றும் ஜகெரானா சிஹாட்ரென்சிசு''  என இச்சிற்றினம் முன்னர் அடையாளம் காணப்பட்டது. பின்னர் இந்த சிற்றினம் 2019-ல் தனிச் சிற்றினமாக வகைப்படுத்தப்பட்டது.

பரவல் 
இது இந்தியத் துணைக்கண்டத்தில் பரவலாகக் காணப்படும் சிற்றினமாகும். இவை இந்தியா, இலங்கை மற்றும் நேபாளத்தில் காணப்படுகிறது.

சூழலியல் 
இது வெள்ளம் சூழ்ந்த வயல்வெளிகள் மற்றும் சமவெளிகளில் மனிதர்கள் வசிக்கும் இடங்கள் முதல் மலைகளில் உள்ள ஈரமான காடுகள் வரை பரவலான வாழ்விடங்களை இவை ஆக்கிரமித்துள்ளன.

மேற்கோள்கள் 

தவளைகள்
ஜோ கிராவிட்சு

ஜோ இசபெல்லா கிராவிட்ஸ் () (பிறப்பு: திசம்பர் 1, 1988 )  என்பவர் அமெரிக்க நாட்டு நடிகை, பாடகர் மற்றும் வடிவழகி ஆவார். இவர் 2007 ஆம் ஆண்டில் நோ ரிசர்வேஷன்ஸ் என்ற காதல் நகைச்சுவைத் திரைப்படத்தின் மூலம் நடிப்புத்துறைக்கு அறிமுகமானார். அதை தொடர்ந்து 2011 இல் வெளியான மீநாயகன் திரைப்படமான எக்ஸ்-மென்: ஃபர்ஸ்ட் கிளாஸ் என்ற படத்தில் ஏஞ்சல் சால்வடோர் என்ற கதாபாத்திரத்தில் நடித்தார். இந்த திரைப்படத்தில் நடித்ததற்காக டீன் சாய்ஸ் விருது மற்றும் ஸ்க்ரீம் விருதுக்கான பரிந்துரைகளைப் பெற்றார். அதை தொடர்ந்து தி டைவர்ஜென்ட் சீரிஸில் (2014-2016) கிறிஸ்டினாவாகவும், ஃபென்டாஸ்டிக் பீஸ்ட்ஸ் திரைப்படத் தொடரில் (2016-2018) லெட்டா லெஸ்ட்ரேஞ்சாகவும் நடித்ததற்காக இவர் முக்கியமான நடிகை ஆனார்.

அதை தொடர்ந்து ஜெமினி (2017), கின் (2018), கிமி (2022) போன்ற  திரைப்படங்களில் நடித்துள்ளார். மேலும் 2022 ஆம் ஆண்டு வெளியான தி பேட்மேன் என்ற டிசி வரைகதை மீநாயகன் திரைப்படத்தில் கேட்வுமன் என்ற கதாபாத்திரத்திலும் நடித்துள்ளார்.

மேற்கோள்கள்

வெளிப்புற இணைப்புகள் 
 

1988 பிறப்புகள்
வாழும் நபர்கள்
அமெரிக்கத் திரைப்பட நடிகைகள்
அமெரிக்க தொலைக்காட்சி நடிகைகள்
21 ஆம் நூற்றாண்டு ஐக்கிய அமெரிக்க நடிகைகள்
ஆப்பிரிக்க அமெரிக்க நடிகைகள்
அமெரிக்க யூதர்கள்
அமெரிக்க குரல் நடிகைகள்
மீநாயகன் திரைப்பட நடிகர்கள்
அமெரிக்க இசைக் கலைஞர்கள்
ஆபிரிக்க அமெரிக்க இசை கலைஞர்கள்
தம்புனான்

தம்புனான் என்பது (மலாய்: Pekan Tambunan; ஆங்கிலம்: Tambunan Town) மலேசியா, சபா மாநிலம், உட்பகுதி பிரிவு, தம்புனான் மாவட்டத்தின் தலைநகரம் ஆகும்.

கடசான்-டூசுன்; இனக் குழுவினர் 86 % பெரும்பான்மையாகக் கொண்ட நகரம். இந்தக் குழுவினருக்கு அடுத்து மலாய்க்காரர்கள், சீனர்கள் மற்றும் பிற பழங்குடியினர் உள்ளனர்.

சபா மாநிலத் தலைநகரான கோத்தா கினபாலுவில் இருந்து கிழக்கே 80 கி.மீ. தொலைவில்; கோத்தா கினாபாலு - தம்புனான் - கெனிங்காவ் நெடுஞ்சாலையால் இணைக்கப்பட்டு உள்ளது. ரானாவ் நகருக்கு தெற்கே 48 கி.மீ. மற்றும் கெனிங்காவ் நகரில் இருந்து வடக்கே 48 கி.மீ. தொலைவில் உள்ளது.

பொது

சராசரியாக 750 மீட்டர் உயரத்தில், குரோக்கர் மலைத்தொடரின் ஒரு பகுதியாக இந்தப் பள்ளத்தாக்கு நகரம் அமைந்து உள்ளது. ஆண்டு முழுவதும் மிதமான வெப்பமண்டல காலநிலையைக் கொண்டது.

குரோக்கர் மலைத்தொடரின் பள்ளத்தாக்குச் சரிவுகளில் அடுக்கடுக்காய் நெல் வயல்கள். ஏறக்குறைய 70 கிராமங்கள் நிறைந்து உள்ளன. தம்புனான் நகரைச் சுற்றிலும் அடர்ந்த மூங்கில் காடுகள் உள்ளன.

இவை பிரித்தானியக் காலனித்துவக் காலத்தின் மரபுகளைப் பறைசாற்றுகின்றன. ஒரு மூங்கிலை வெட்டினால் 20 மூங்கில் குருத்துகளை நட வேண்டும் என்று பிரித்தானியர்கள் சட்டம் போட்டு இருந்தார்கள்.

சொற்பிறப்பியல் 

தம்புனான் எனும் பெயர் தம் "அடோன்" (Tam adon") மற்றும் "கோம் புனான் ("Gom '"bunan) எனும் வார்த்தைகளில் இருந்து பெறப்பட்டது. இரண்டு சொற்களும் இணைந்து "தம்புனான்" ஆனது.

சுற்றுலா தளங்கள்

மாட் சாலே நினைவகம்

கம்போங் தீபபார் (Kampung Tibabar) எனும் கிராமத்தில் நெல் வயல்களுக்கு நடுவில் மாட் சாலே நினைவகம் (Mat Salleh Memorial) அமைந்துள்ளது. மாட் சல்லே என்பவரின் நினைவாக மாநில அரசாங்கத்தால் கட்டப்பட்ட நினைவுச் சின்னமாகும்.

மாட் சாலே என்று நன்கு அறியப்பட்ட அவர், 19-ஆம் நூற்றாண்டின் பிற்பகுதியில் பிரித்தானிய வடக்கு போர்னியோ நிறுவனத்திற்கு (British North Borneo Company) எதிரான கிளர்ச்சிக்குத் தலைமை தாங்கினார்.

பிப்ரவரி 1, 1900-இல் பிரித்தானிய காவல்துறையினருடன் நடந்த துப்பாக்கிச் சண்டையில் அவர் கொல்லப்பட்டார். மலேசியாவின் ஒரு பகுதியாக சபா  மாறிய பிறகு, மாட் சாலே கொல்லப்பட்ட அதே இடத்தில் நினைவுச் சின்னம் அமைக்கப்பட்டது.

ராபிலேசியா வனக் காப்பகம்

தம்புனான் அதன் லைகிங் (Lihing) மற்றும் தபாய் (Tapai) எனும் மதுபானத் தயாரிப்புகளுக்கு நன்கு அறியப்பட்டது. அவை சபாவின் கடாசான் மற்றும் டூசுன் மக்களால் பாரம்பரியமாக தயாரிக்கப்படும் அரிசிவகை மதுபானங்கள்.

தம்புனான் நகரத்தின் புறநகர்ப் பகுதியில் ராபிலேசியா வனக் காப்பகம் (Rafflesia Forest Reserve) உள்ளது. உலகின் மிகப்பெரிய மலரான ராபிலேசியா மலர்களுக்காக இந்த வனக் காப்பகம் உருவாக்கப்பட்டு உள்ளது.

தம்புனானுக்குக் கிழக்கே சபாவின் இரண்டாவது உயரமான மலையான துருஸ்மாடி மலை (Trus Madi) (2642 மீட்டர்) அமைந்து உள்ளது.

பொருளியல்

தம்புனான் விவசாயம் சார்ந்த மாவட்டமாகும். தம்புனான் மக்களில் பெரும்பாலோர் நெல், காய்கறிகள், மீன் பண்ணை, ரப்பர் தோட்டம், பாமாயில் தோட்டம், பொது ஊழியர் வேலைகள் செய்கிறார்கள். 2021 ஆண்டு வரையில், தம்புனானில் குறிப்பிட்டுச் சொல்லும் அளவிற்குப் பெரிய தொழில்கள் எதுவும் இல்லை.

இந்த நகரம் கோத்தா கினபாலுவில் இருந்து சற்று தொலைவில் உள்ளதால் வளர்ச்சியின் தாக்கங்கள் குறைவு. தம்புனானில் இருந்து 40 கி.மீ. தொலைவில் உள்ள பெரிய நகரமான கெனிங்காவ் நகரின் வளர்ச்சியினால் இந்த நகரத்தின் வளர்ச்சி குன்றி உள்ளது.

காலநிலை

மேற்கோள்

மேலும் காண்க 

மலேசிய நகரங்கள்‎
சபா மாநிலத்தின் நகரங்கள்
மறைமலை அடிகள் பாலம்

மறைமலை அடிகள் பாலம் (முன்பு மர்மலாங் பாலம் ) என்பது, அண்ணாசாலையில் அமைந்துள்ள, அடையாறு ஆற்றின் வடக்கு மற்றும் தெற்கு கரைகளை இணைக்கும்  சாலைப் பாலமாகும்.

வரலாறு 
அடையாறு ஆற்றின் குறுக்கே அமைந்துள்ள இந்த மிகப் பழமையான மர்மலாங் பாலம், ஆர்மீனிய வணிகரான கோஜா பெட்ரஸ் உஸ்கான் (ஆங்கிலம்: Coja Petrus Uscan) என்பவரால் 1728 ஆம் ஆண்டில், ஒரு லட்ச ரூபாய் செலவில் கட்டப்பட்டது. அருகில் உள்ள மாம்பலம் கிராமத்தின் பெயரால் இந்தப் பாலம் பெயரிடப்பட்டது. இது மர்மலான் அல்லது மர்மலாங் என்று ஆங்கிலத்தில் அழைக்கப்பட்டது. இந்தப் பாலம் பழுதடைந்தததால் 1966 ஆம் ஆண்டு புதிய பாலம் கட்டப்பட்டது.  புதிய பாலத்திற்கு தமிழாசிரியரும், தூய தமிழ் இயக்கத்தின் ஆதரவாளருமான மறைமலை அடிகளின் பெயர் சூட்டப்பட்டுள்ளது .

சைதாப்பேட்டை பேருந்து நிலையத்தை ஒட்டிய பாலத்தின் வடக்கு முனையில் உஸ்கான் பாலம் கட்டியதை நினைவு கூரும் விதமாக ஒரு பெயர்பலகை காணப்படுகிறது.

மேற்கோள்கள்

உசாத்துணை 
 

சென்னையின் பாலங்களும் மேம்பாலங்களும்
பெரியார் பாலம்

பெரியார் பாலம், முன்பு செயின்ட் ஜார்ஜ் பாலம் மற்றும் திருவல்லிக்கேணி பாலம் என்று அழைக்கப்பட்டது, இது இந்தியாவின் சென்னை நகரில் உள்ள ஒரு கற்காரையாலான ஆற்றுப் பாலமாகும். இது தீவுத்திடலின் தெற்குப்பகுதியை, நகரின் சுற்றுப்புறங்களுடன் இணைப்பதற்காக கூவம் ஆற்றின் குறுக்கே கட்டப்பட்டுள்ளது.

வரலாறு 
பெரியார் பாலம் 1805 ஆம் ஆண்டு புனித ஜார்ஜ் என்ற பெயரில் பாலமாக கட்டப்பட்டது. புனித ஜார்ஜ் கோட்டையிலிருந்து திருவல்லிக்கேணியின் சுற்றுப்புறத்தை அணுகுவதற்கான பாலம் என்பதால், இது திருவல்லிக்கேணி பாலம் என்றும் அழைக்கப்பட்டது. இப்பாலம் 1920 ஆம் ஆண்டுகளில் மீண்டும் கட்டப்பட்டது. இந்தியா சுதந்திரம் அடைந்த பிறகு, புனித ஜார்ஜ் பாலம், பெரியார் பாலம் என பெயர் மாற்றம் செய்யப்பட்டது.

மேற்கோள்கள் 

சென்னையின் பாலங்களும் மேம்பாலங்களும்
பைராகிமடம் கோவில்

பைராகிமடம் கோயில் (Bairagimadam Temple) என்பது இந்தியாவின் சென்னை நகரத்தில் உள்ள முத்தியால்பேட்டை, பாரியின் முனையின் (பழைய: ஜார்ஜ் டவுன்) அருகில் அமைந்துள்ள ஓர் இந்துக் கோயிலாகும் . இந்தக் கோவில்கள் 17 ஆம் நூற்றாண்டில், பெரி திம்மப்பாவின் மகன், கெட்டி நாராயணனால் கட்டப்பட்டது. இக்கோவிலில் வெங்கடேஸ்வரர் மூலவர் ஆவார். 17 மற்றும் 18 ஆம் நூற்றாண்டுகளின் பிரித்தானிய வரைபடங்களில் பைராகிமடம் கோவிலை "லோரெய்ன் பகோடா" என்று குறிப்பிடப்பட்டுள்ளது. லோரெய்ன் என்ற சொல் நாராயணன் என்பதன் சிதைவாக இருக்கலாம் என்ற கருத்தும் நிலவுகிறது.

மேற்கோள்கள் 

 

சென்னை மாவட்டத்திலுள்ள இந்துக் கோயில்கள்
இரானாவ்

இரானாவ் அல்லது ரானாவ் என்பது (மலாய்: Pekan Ranau; ஆங்கிலம்: Ranau Town) மலேசியா, சபா மாநிலம், மேற்கு கரை பிரிவு, இரானாவ் மாவட்டத்தின் தலைநகரம் ஆகும். இந்த நகரில் டூசுன் சமூகத்தினர் பெரும்பான்மையினர் வாழ்கிறார்கள். 

இரானாவ் நகரம், அதன் மலைப்பகுதிகளில் இருந்து கிடைக்கும் காய்கறிகள் மற்றும் நறுமண உள்ளூர்த் தேயிலைப் பொருள்களுக்குப் பிரபலமானது.

தென்கிழக்கு ஆசியாவின் மிக உயரமான மலையான கினபாலு மலைத் தொடரின் அடிவாரப் பகுதியில்; கோத்தா கினபாலு நகரில் இருந்து 124 கி.மீ. தொலைவில்  இரானாவ் அமைந்து உள்ளது.

பொது
இரானாவ் (Ranau) என்றால் ஈரமான நெல் வயல் என்று பொருள். பரந்த பள்ளத்தாக்கின் வளமான சமவெளிகளில் மக்கள் நீண்ட காலமாக வாழ்ந்து இருக்க வேண்டும். அதனால் அந்தப் பெயர் வைக்கப்பட்டு இருக்கலாம்.

முன்பு காலத்தில் சுற்றியுள்ள மலைகளில் டூசுன் மக்கள் வாழ்ந்து உள்ளனர். மலைகளின் சரிவுகளில் நெல் பயிரிட்டுள்ளார்கள். ரானாவுக்கு அருகில் குண்டசாங் நகரம் உள்ளது. இந்த நகரைச் சபாவின் காய்கறி மூலதனம் என்றும் அழைக்கிறார்கள்.

வரலாறு

சண்டாக்கான் மரண அணிவகுப்பு

இரானாவ் நகருக்கு அருகில் ஆஸ்திரேலிய போர் நினைவுச்சின்னம் உள்ளது. இந்த நினைவுச் சின்னம் ஆஸ்திரேலியப் போர்க் கைதிகளின் மரண அணிவகுப்பைக் குறிக்கிறது.

ஜப்பானியரின் ஆட்சிக் காலத்தில் சபா, சண்டாக்கான் சிறைச்சாலையில் இருந்து, 260 கி.மீ. தொலைவில் இருந்த இரானாவ் நகரத்திற்கு, ஆஸ்திரேலியப் போர்க்கைதிகள் கால்நடையாக நடக்க வைக்கப் பட்டார்கள். அந்த நிகழ்ச்சியைச் சண்டாக்கான் மரண அணிவகுப்பு (Sandakan Death Marches) என்று அழைக்கிறார்கள். அந்த மரண அணிவகுப்பில் 2300 பேர் இறந்தார்கள்.

இரானாவ் சிறைச்சாலை

ஜப்பானியர்களின் ஆட்சி காலத்தில் சண்டக்கான் நகரில் பிரித்தானிய, ஆஸ்திரேலியப் போர்க் கைதிகளுக்காக ஒரு சிறைச்சாலை உருவாக்கப்பட்டது. அந்தச் சிறைச்சாலையில் இருந்த கைதிகள் மிகவும் கொடூரமான முறையில் நடத்தப்பட்டனர். 

கூட்டுப் படைகளின் விமானத் தாக்குதல்களைத் தவிர்ப்பதற்காக அந்தச் சிறைச்சாலை, 260 கி.மீ. தொலைவில் இருந்த இரானாவ் உள் பகுதிக்கு மாற்றம் செய்யப்பட்டது.

அப்போது சண்டாக்கான் சிறைச்சாலையில் 2504 கைதிகள் இருந்தனர். ஏற்கனவே பல ஆயிரம் பேர்,  சப்பானியர்களின் சித்ரவதைகளினால் இறந்து விட்டனர். எஞ்சியவர்கள் இரானாவ் எனும் இடத்திற்கு கால்நடையாக நடக்க வைக்கப் பட்டனர். 

அந்த நிகழ்ச்சியைச் சண்டாக்கான் மரண அணிவகுப்பு என்று அழைக்கிறார்கள். போர்க் கைதிகளில் ஆறே ஆறு பேர்தான் தப்பிப் பிழைத்தனர். மற்றவர்கள் அனைவரும் நடைபாதையிலேயே இறந்து போயினர்.

காலநிலை
இரானாவ் வெப்பமண்டல மழைக்காடு காலநிலையைக் கொண்டது. ஆண்டு முழுவதும் அதிக மழைப்பொழிவைக் கொண்டுள்ளது.

மேற்கோள்கள்

மேலும் காண்க 

மலேசிய நகரங்கள்‎
சபா மாநிலத்தின் நகரங்கள்
செமிதாங்கு

செமிதாங்கு (Zemithang) இந்தியாவின் அருணாச்சல பிரதேசத்தின் தவாங் மாவட்டத்தில் உள்ள ஒரு கிராமம் ஆகும். பாங்சென், சிமிதாங்கு கிராமம் என்ற பெயர்களாலும் அழைக்கப்படும் இக்கிராமம் பெயரிடப்பட்ட ஒரு வட்டத்தின் தலைமையகமும் ஆகும். திபெத்தில் தோன்றி வடக்கில் இருந்து கின்செமனே என்ற இடத்திற்கு அருகில் இந்தியாவிற்குள் நுழையும் நியாம்யாங்கு சூ என்ற ஆற்றின் கரையில் செமிதாங்கு கிராமம் அமைந்துள்ளது.

சீனாவின் திபெத் தன்னாட்சிப் பகுதியின் எல்லையிலும், மேற்கில் பூட்டான் எல்லையிலும் அமைந்துள்ள செமிதாங்கு வட்டம் என்பது இந்தியாவின் கடைசி நிர்வாகப் பிரிவு ஆகும். 2011 ஆம் ஆண்டு மக்கள் தொகை கணக்கெடுப்பின்படி செமிதாங்கு வட்டத்தின் 18 கிராமங்களில் மொத்தமாக 2,498 பேர் வசித்தனர். செமிதாங்கு வட்டம் மற்றும் இதன் தெற்கே உள்ள துதுங்கர் வட்டம் ஆகியவை இணைந்து ஒரு சமூக மேம்பாட்டுத் தொகுதியை உருவாக்குகின்றன.
திபெத்து, நம்கா சூ மற்றும் சும்டோராங் சூ பள்ளத்தாக்குகள் உடனான செமிதாங்கு எல்லை சீனாவுடன் சர்ச்சைக்குரியதாக உள்ளது.

காட்சியகம்

மேற்கோள்கள் 

அருணாசலப் பிரதேசம்
தவாங் மாவட்டம்
புத்தாத்தான்

புத்தாத்தான் என்பது (மலாய்: Pekan Putatan; ஆங்கிலம்: Putatan Town) மலேசியா, சபா மாநிலம், மேற்கு கரை பிரிவு, ரானாவ் மாவட்டத்தின் தலைநகரம் ஆகும்.

இந்த நகரம், கோத்தா கினபாலு பெருநகரப் பகுதியின் துணைக்கோள் நகரங்களில் ஒன்றாகும். இந்த நகருக்கு அருகாமையில் பெத்தகாஸ் (Petagas) எனும் மற்றும் ஒரு துணைக்கோள் நகரமும் உள்ளது.

இந்த நகரத்திற்குக் கிழக்கில் பெனாம்பாங் மாவட்டம்; தெற்கில் பாப்பார் மாவட்டம்; வடக்கில் கோத்தா கினபாலு மாவட்டம் ஆகிய மாவட்டங்கள் உள்ளன. இந்த மாவட்டங்களுக்கு நடுவில், புத்தாத்தான் நகரம் அமைந்துள்ளது. மேற்கில் தென் சீனக் கடல் உள்ளது.

வரலாறு

புத்தாத்தான் மாவட்டத்தைச் சுற்றிலும் புத்தாத் மரங்கள் அதிகமாக வளர்கின்றன. அதன் காரணமாக இந்த நகரும் புத்தாத்தான் என பெயரும் பெற்றது.

1884-ஆம் ஆண்டில் புரூணை சுல்தானகத்தின் ஆட்சியின் கீழ்; வடக்கு போர்னியோ நிறுவனத்தின் கீழ்; பிரித்தானிய போர்னியோ|பிரித்தானிய ஆட்சியில்]]; இந்தப் புத்தாத்தான் நகரம் ஒரு நிர்வாக மையமாக மாற்றப்பட்டது.

புத்தாத்தான் நகரில் டூசுன் சமூகத்தினர் பெரும்பான்மை இனத்தவராய் வாழ்கிறார்கள். அடுத்த நிலையில் புரூணை மலாய்க்காரர்கள், கடசான் பழங்குடி மக்கள், பஜாவ் பழங்குடி மக்கள் மற்றும் சீனர்கள் வாழ்கிறார்கள்.

மேற்கோள்

நூல்கள் 
 

 State of Sabah: Administrative Divisions Ordinance – Sabah Cap. 167 (PDF) of 1 November 1954; last amended on 16 September 1963, as amended in August 2010;

மேலும் காண்க 
 புத்தாத்தான் மாவட்டம் 
 ரானாவ் மாவட்டம் 
 பெனாம்பாங் மாவட்டம்
 கோத்தா பெலுட் மாவட்டம்

வெளி இணைப்புகள்

சபா மாநிலத்தின் நகரங்கள்
அபர்ணா நாகேஷ்

அபர்ணா நாகேஷ் திரைப்பட நடன கலைஞர், நடன கலைஞர் மற்றும் நடன இயக்குநர்,. நடிகர், தொழில் முனைவோர் என்று விறுவிறுப்பாக செயலாற்றுபவர் ஆவார்.. இவர் சென்னையில், முழுதும் பெண்களுக்கான,  முதல் நடனக் குழுவான ஹை கிக்ஸ் (ஆங்கிலம்: High Kicks), மற்றும் மெட்ராஸ் டான்ஸ் ஆர்ட்ஸ் ஆகியவற்றின் நிறுவனரும் ஆவார்.

தொடக்க கால வாழ்க்கை 
அபர்ணா டிசம்பர் 19 ஆம் தேதியன்று இந்து பெற்றோருக்கு மகளாகப் பிறந்தார். இவர் சென்னை வித்யா மந்திர் சீனியர் செகண்டரி பள்ளியில் பயின்றார். பின்னர் சென்னையில் உள்ள எம்ஓபி வைஷ்ணவ் மகளிர் கல்லூரியில் விஷுவல் கம்யூனிகேஷன் படித்தார். அடுத்து, அபர்ணா, நியூயார்க்கில் உள்ள பிராட்வே டான்ஸ் சென்டரில் நடனம் மற்றும் குரல் நுட்பத்தில் உயர் மேற்படிப்பைத் தொடர்ந்தார். பின்னர் சிறப்புச் சான்றிதழுடன் பட்டம் பெற்றார்.

தொழில் 
ஜாஸ் ஆங்கிலம்:,Jazz) பாலே (ஆங்கிலம்: Ballet), சமகால நடனம் (ஆங்கிலம்: Contemporary dance), லத்தீன் மற்றும் ஸ்ட்ரீட் (ஆங்கிலம்: Latin & Street) போன்ற பல்வேறு நடன பாணிகளில் அபர்ணா விரிவாகப் பயிற்சி பெற்றுள்ளார். அவர் "குளோபல் டான்ஸ் ஃப்யூஷன்" (ஆங்கிலம்: "Global Dance Fusion") என்ற தலைப்பில் சமகால நடன அரங்கில் பணிபுரிகிறார்.

வாஷிங்டன் டிசியில் உள்ள கென்னடி சென்டர் ஃபார் பெர்பார்மிங் ஆர்ட்ஸில் (ஆங்கிலம்: Kennedy Center for Performing Arts),  முழு உதவித்தொகையுடன், கலாச்சார இணைப்பு திட்டத்தில் பங்கேற்கத் தென்னிந்தியாவிலிருந்து தேர்ந்தெடுக்கப்பட்ட  நான்கு பேரில் அபர்ணாவும் ஒருவர் ஆவார்.

2014  ஆம் ஆண்டு கிளாஸ்கோ ஸ்காட்லாந்தில் காமன்வெல்த் விளையாட்டுப் போட்டிகள் (ஆங்கிலம்: Commonwealth Games in Glasgow Scotland) நடைபெற்ற சமயம், ஹை கிக்ஸ் என்னும் தனது அணியுடன் இணைந்து, காமன்வெல்த் இளைஞர் நடன விழாவில், அபர்ணா பங்கேற்றார்.பிரகிருதி முதன்மைநிலை சமகால நடனத்தில்  (ஆங்கிலம்: Prakriti Excellence in Contemporary Dance Awards) சிறந்து விளங்கும் விருதுக்காக.  2016  ஆம் ஆண்டில், தேர்ந்தெடுக்கப்பட்ட 20 நடன இயக்குநர்களில் இவரும் ஒருவர் ஆவார். அவர் ஆட்டிச நோயுற்ற குழந்தைகளுக்கான (ஆங்கிலம்:Autistic Children) லோட்டஸ் ஃபவுண்டேஷன் பள்ளியில் (ஆங்கிலம்: Lotus Foundation School) இயக்க சிகிச்சையை (ஆங்கிலம்: movement therapy) கற்பிக்கிறார்.

விருதுகள் மற்றும் அங்கீகாரம் 
அபர்ணா TEDx சென்னை ஸ்டார் விருது (ஆங்கிலம்: TEDx Chennai Star Award), நடனத்தில் சிறந்து விளங்கும் BREW விருது, மற்றும் Ba'hai Rose of Ridvan விருது ஆகியவற்றைப் பெற்றுள்ளார். அபர்ணா 2013 ஆம் ஆண்டுக்கான TEDx ஹிந்துஸ்தான், TEDx IIT,  மற்றும் 2016 ஆம் ஆண்டுக்கான  TEDx சென்னை  ஆகிய நிகழ்வுகளில் பேசினார். 2015 ஆம் ஆண்டு, AIESEC நடத்திய குளோபல் யூத் வாய்ஸ் நிகழ்விலும் (ஆங்கிலம்: Global Youth Voice event) இவர் பேசினார்.. மார்ச் 2016  ஆம் ஆண்டு  சென்னையில் நடைபெற்ற Vital Voices Mentoring Walk மற்றும் "இந்திய இளைஞர் கூட்டுக்குழு - 2016" (ஆங்கிலம்: Indian Youth Conclave 2016)   ஆகியவற்றிலும் அவர் பேசினார். அபர்ணா சிறந்த பெண்ணிய கானோளிக்கான (ஆங்கிலம்: Best Feminist Video) ஆரஞ்சு மலர் விருது - 2020 (ஆங்கிலம்: Orange Flower Award 2020) விருதினை மகளிர் இணையத்தில் (ஆங்கிலம்: Women's Web) வென்றார்.

மேற்கோள்கள் 

வாழும் நபர்கள்
சென்னை நபர்கள்
தமிழ்நாட்டு நடனக்கலைஞர்கள்
மினர்வராயா

மினர்வராயா (Minervarya) என்பது நீர்நில வாழ்வன வகுப்பில் உள்ள டைகுரோகுளோசிடே குடும்பத்தில் உள்ள தவளைப் பேரினமாகும். இந்த பேரினத்தினைச் சார்ந்த தவளைச் சிற்றினங்கள் கிழக்கு இந்தியாவில் அந்தமான் தீவுகள் உட்பட வடக்கு தாய்லாந்து வரை கண்டறியப்பட்டுள்ளன.

சிற்றினங்கள் 
மினர்வராயா பேரினத்தில் பின்வரும் சிற்றினங்கள் அங்கீகரிக்கப்பட்டுள்ளன:

 மினர்வராயா அக்ரிகோலா (ஜெர்டன், 1853)
 மினர்வராயா அந்தமனென்சிசு (ஸ்டோலிக்ஸ்கா, 1870)
 மினர்வராயா அசுமதி (ஹவ்லேடர், 2011)
 மினர்வராயா ப்ரீவிபால்மாடா (பீட்டர்ஸ், 1871)
 மினர்வராயா கேபராட்டா (குரமோட்டோ, ஜோஷி, குரபயாஷி மற்றும் சுமிதா, 2008)
 மினர்வராயா செபி (கர்க் மற்றும் பிஜு, 2017)
 மினர்வராயா சியாங்மையென்சிசு (சுவன்னாபூம், யுவான், போயார்கோவ், யான், கம்டேஜா, மர்பி மற்றும் சே, 2016)
 மினர்வராயா சிலபதா ஓக்லர் , டியூட்டி, க்ரோஸ்ஜீன், பால், அய்யாஸ்வாமி, அகமது மற்றும் தத்தா, 2009
 மினர்வராயா டாக்கா (ஹவ்லேடர், நாயர் மற்றும் மெரிலா, 2016)
 மினர்வராயா கோம்ச்சி (தினேஷ், குல்கர்னி, சுவாமி மற்றும் தீபக், 2018 "2017")
 மினர்வாரியா கோமந்தகி (தினேஷ், விஜயகுமார், சன்னகேசவமூர்த்தி, டோர்சேகர், குல்கர்னி மற்றும் ஷங்கர், 2015)
 மினர்வாரியா கிரீனி (பெளலெஞர், 1905)
 மினர்வராயா ஜில்மிலென்சிசு (பகுகுணா, 2018)
 மினர்வராயா கதர் (கர்க் மற்றும் பிஜு, 2017)
 மினர்வராயா கலிங்கா (ராஜ், தினேஷ், தாஸ், தத்தா, கர் மற்றும் மொஹபத்ரா, 2018)
 மினர்வராயா கேரளாலென்சிசு (டுபோயிஸ், 1981)
 மினர்வாரியா கீர்த்திசிங்கேய் (மனமேந்திர-ஆராச்சி மற்றும் கபடகே, 1996)
 மினர்வராயா கிருஷ்ணன் (ராஜ், தினேஷ், தாஸ், தத்தா, கர் மற்றும் மொஹபத்ரா, 2018)
 மினர்வராயா குதிரைமுகென்சிசு (குரமோட்டோ, ஜோஷி, குரபயாஷி மற்றும் சுமிதா, 2008)
 மினர்வராயா மனோகராணி (கர்க் மற்றும் பிஜு, 2017)
 மினர்வராயா மராத்தி (புகே, தினேஷ், அந்தாலே, பகரே மற்றும் பண்டிட், 2019)
 மினர்வர்யா மாடஸ்டா (ராவ், 1920)
 மினர்வர்யா முவாங்கனென்சிசு (சுவன்னபூம், யுவான், ஜியாங், யான், காவ் மற்றும் சே, 2017)
 மினர்வராயா முத்துராஜா (குரமோட்டோ, ஜோஷி, குரபயாஷி மற்றும் சுமிதா, 2008)
 மினர்வராயா மூர்த்தி (பிள்ளை, 1979)
 மினர்வராயா மைசோரென்சிசு (ராவ், 1922)
 மினர்வராயா நீல்காக்சி (கார்க் மற்றும் பிஜு, 2017)
 மினர்வராயா நேபாலென்சி (துபோயிசு, 1975)
 மினர்வராயா நிகோபரியன்சிஸ் (ஸ்டோலிக்ஸ்கா, 1870)
 மினர்வராயா நீலகிரிகா (ஜெர்டன், 1853)
 மினர்வராயா பரம்பிக்குளமான (ராவ், 1937)
 மினர்வராயா பெண்டாலி (கர்க் மற்றும் பிஜு, 2021)
 மினர்வராயா பியர்ரி (துபோயிசு, 1975)
 மினர்வராயா ரூபெசென்சு (ஜெர்டன், 1853)
 மினர்வராயா சயாத்ரிசு (டுபோயிஸ், ஓஹ்லர் மற்றும் பிஜு, 2001)
 மினர்வராயா சாரிசெப்சு (ராவ், 1937)
 மினர்வராயா சென்குப்தி (புர்கயஸ்தா மற்றும் மாட்சுய், 2012)
 மினர்வராயா சைகாட்ரென்சிசு (அன்னண்டலே, 1919)
 மினர்வராயா தெராயென்சிசு (டுபோயிஸ், 1984)

மேற்கோள்கள் 

தவளைகள்
நீர்நில வாழ்வனப் பேரினங்கள்
கோகலே மண்டபம்

கோபால கிருஷ்ண கோகலே மண்டபம், சென்னை ஜார்ஜ்டவுன் ஆர்மீனியன் தெருவில் அமைந்துள்ள ஒரு பொது மண்டபம் ஆகும். இது 1915 ஆம் ஆண்டு, இளம் ஆண்கள் இந்திய சங்கத்தின் (ஆங்கிலம்: Young Men's Indian Association) தலைமையகமாக, அன்னி பெசன்ட் என்பவரால் கட்டப்பட்டது.

வரலாறு 
கோகலே மண்டபம், இறைஞானியும் (ஆங்கிலம்: Theosophist)  மற்றும் இந்திய விடுதலை ஆர்வலருமான அன்னி பெசன்ட் என்பவரால், இளம் ஆண்கள் இந்திய சங்கமாக (ஆங்கிலம்: Young Men's Indian Association)  1915 ஆம் ஆண்டு நிறுவப்பட்டது. அன்னி பெசன்ட் 1916 ஆம் ஆண்டு  ஹோம் ரூல் லீக் (ஆங்கிலம்: Home Rule League) இயக்கத்தை உருவாக்கினார். இம்மண்டபத்தில் இதற்கான அறிவிப்பினையும் வெளியிட்டார்.. இந்திய சேவகர் சங்கத்தின் (ஆங்கிலம்: Servants of India Society) நிறுவனர், தேசபக்தர், சமூக சீர்திருத்தவாதி மற்றும் கல்வியில் முன்னோடியான இந்தியத் தலைவர் கோபால கிருஷ்ண கோகலேவின் நினைவாக இம்மண்டபம், பின்னாளில் கோபால கிருஷ்ண கோகலே மண்டபம் என பெயர் மாற்றம் பெற்றது.

பிற்காலத்தில், கோகலே ஹால் இசை நிகழ்ச்சிகளுக்கான இடமாக விளங்கியது. தமிழ் இசை சங்கம் 1944 முதல் 1953 வரை கோகலே மண்டபத்தில் இருந்து செயல்பட்டது.

மேற்கோள்கள் 

 

சென்னைக் கட்டிடங்கள்
இந்தியாவில் உள்ள நகர மண்டபங்கள்
தர்மேந்திர பிரதாப் சிங்

தர்மேந்திர பிரதாப் சிங் (Dharmendra Pratap Singh) 1983 ஆம் ஆண்டு பிறந்த ஓர் இந்திய அரசியல்வாதி ஆவார். 8 அடி 1 அங்குலம் (2.46 மீ) மற்றும் 70 கிலோ எடையும் கொண்ட உயரமான மனிதர்களில் ஒருவர் என்ற சிறப்புக்கு உரியவரானார். தற்போது இந்தியாவின் உத்தரபிரதேச மாநிலத்தில் வசிக்கிறார்.. இலிம்கா சாதனைப் புத்தகத்தில் இந்தியாவின் மிக உயரமான மனிதராக பட்டியலிடப்பட்டுள்ளார். 8 அடி 3 அங்குலம் (2.51 மீ) உயரம் இருந்த விகாசு உப்பலின் மரணத்திற்குப் பிறகு இவர் இந்தியாவில் வாழும் மிக உயரமான மனிதர் ஆனார்.

மேற்கோள்கள் 

1983 பிறப்புகள்
வாழும் நபர்கள்
அரசியல்வாதிகள்
உத்தரப் பிரதேச நபர்கள்
சாதனையாளர்கள்
பியூபோர்ட் மாவட்டம்

பியூபோர்ட் மாவட்டம்; (மலாய்: Daerah Beaufort; ஆங்கிலம்: Beaufort District) என்பது மலேசியா, சபா மாநிலம், உட்பகுதி பிரிவில் உள்ள ஒரு நிர்வாக மாவட்டம் ஆகும். அதே வேளையில் இந்தப் பியூபோர்ட் (Beaufort) நகரம், பியூபோர்ட் மாவட்டத்தின் தலைநகரமும் ஆகும்.

பியூபோர்ட் நகரம் கோத்தா கினபாலுவிற்கு தெற்கே 90 கி.மீ. தொலைவில் உள்ளது. அமைதியான நகரம். நகரின் மையத்தில் படாஸ் ஆறு (Padas River) பாய்கிறது. இந்தப் படாஸ் ஆற்றில் அவ்வப்போது ஏற்படும் வெள்ளத்தைத் தவிர்ப்பதற்காக சாலைகளுக்கு மேல் உயரமாகக் கடைவீடுகள் கட்டப்பட்டு உள்ளன.

பொது

சபா, உட்பகுதி பிரிவில் உள்ள மாவட்டங்கள்:

 பியூபோர்ட் மாவட்டம் (Beaufort District) 
 கெனிங்காவ் மாவட்டம் (Keningau District)
 கோலா பென்யூ மாவட்டம் (Kuala Penyu District) 
 நாபாவான் மாவட்டம் (Nabawan District) 
 சிபித்தாங் மாவட்டம் (Sipitang District) 
 தம்புனான் மாவட்டம் (Tambunan District) 
 தெனோம் மாவட்டம் (Tenom District)

வரலாறு

1890-ஆம் ஆண்டுகளில் சபாவில் உருவாக்கப்பட்ட நகரங்களில் பியூபோர்ட் நகரமும் ஒன்றாகும். சபாவில் மிகப் பழமையான நகரங்களில் ஒன்றாக வரலாறு படைக்கின்றது.

1898-ஆம் ஆண்டில் பிரித்தானிய வடக்கு போர்னியோ நிறுவனத்தின் (British North Borneo Chartered Company) நிர்வாக இயக்குநர் வில்லியம் சி. கோவி (William C. Cowie) என்பவரால் பியூபோர்ட் நகரம் நிறுவப்பட்டது.

1895-ஆம் ஆண்டு லபுவான் மற்றும் பிரித்தானிய வடக்கு போர்னியோவின் (British North Borneo) ஆளுநராக இருந்த சர் லீசெஸ்டர் பியூபோர்ட் (Sir Leicester Beaufort) என்பவரின் பெயரால் இந்த நகருக்குப் பெயரிடப்பட்டது.

1898-ஆம் ஆண்டுக்கு முன்னர் பியூபோர்ட் நகருக்கு அருகாமையில் சிற்சில குடியேற்றங்கள் இருந்து உள்ளன. பெரும்பாலும் படாஸ் டாமிட் (Padas Damit), கிலியாஸ் (Klias), ஜிம்பங்கா (Jimpangah) போன்ற பகுதிகளில் அந்தக் குடியேற்றங்கள் நடந்து உள்ளன.

இனக் குழுக்களாக மக்கள்

சபாவின் பியூபோர்ட் பகுதிக்குப் பிரித்தானிய வடக்கு போர்னியோ நிறுவனத்தார் வருவதற்கு முன்பு, பியூபோர்ட் பகுதிகளில் உள்ள மக்கள், உள்ளூர் தலைவர்களால் ஆளப் பட்டனர். அப்போது இனக் குழுக்களாக மக்கள் வாழ்ந்து உள்ளனர். ஒவ்வோர் இனக் குழுவிற்கும் ஒரு தலைவர் தலைமை தாங்கி உள்ளார்.

நகரின் மையத்தில் ஓடிய படாஸ் ஆற்றின் கரையில் பியூபோர்ட் நகரத்தை, வில்லியம் சி. கோவி நிறுவினார். அப்படி நிறுவும் போது அந்தப் பகுதி வெள்ளத்தால் பாதிக்கப்படும் பகுதி என்பது அவருக்குத் தெரிந்து இருக்க வாய்ப்பு இல்லை.

தெரிந்து இருந்தால், புதிய நகரத்திற்கான இடத்தைத் தேர்வு செய்யும் போது வெள்ளப்பெருக்கு ஏற்படாத பகுதியைத் தேர்வு செய்து இருப்பார். பியூபோர்ட் பகுதியில் இடையிடையே வெள்ளப்பெருக்கு ஏற்பட்டாலும், புதிய நகர்ப் பகுதி பழைய இடத்திலேயே இருந்தது. இன்றும் இருக்கிறது. அந்த வகையில் படாஸ் ஆறு அந்தக் காலத்தில் ஒரு நெடுஞ்சாலையாக இருந்து உள்ளது.

மக்கள் தொகையியல்

2010-ஆம் ஆண்டு மக்கள் தொகை கணக்கெடுப்பின்படி, மாவட்டத்தின் மக்கள் தொகை 64,350 மக்கள். இங்கு வாழும் மக்கள் பெரிய சமூகங்களாகவும் சிறியச் சமூகங்களாகவும் பிரிக்கப்பட்டு உள்ளனர்.

பியூபோர்ட் நகரில் பிசாயா (Bisaya) சமூகத்தினர் பெரும்பான்மை இனத்தவராய் வாழ்கிறார்கள். அடுத்த நிலையில் புரூணை மலாய்க்காரர்கள் (Brunei Malay), கெடாயான் பழங்குடி மக்கள், பஜாவ் பழங்குடி மக்கள் மற்றும் சீனர்கள் வாழ்கிறார்கள்.

காட்சியகம்

மேற்கோள்கள்

மேலும் படிக்க

மேலும் காண்க 
மலேசியாவின் மாவட்டங்கள்

புற இணைப்புகள் 

மலேசியாவின் மாவட்டங்கள்
சபா மாநிலத்தின் மாவட்டங்கள்‎
லேடாங் மலை தேசியப் பூங்கா

லேடாங் மலை தேசியப் பூங்கா; (மலாய்: Taman Negara Gunung Ledang; ஆங்கிலம்: Gunung Ledang National Park) என்பது மலேசியா, ஜொகூர் மாநிலம், தங்காக் மாவட்டத்தில் அமைந்துள்ள ஒரு தேசியப் பூங்காவாகும். இந்தப் பூங்கா 2005-ஆம் ஆண்டில் அமைக்கப்பட்டது. இந்தப் பூங்காவில் சுமார் 160 வகையான பறவைகள் இருப்பதாகப் பதிவு செய்யப்பட்டு உள்ளது.

லேடாங் மலையின் பெயரில் இந்தத் தேசியப் பூங்காவிற்குப் பெயர் வைக்கப்பட்டு உள்ளது. லேடாங் மலை (மலாய் மொழி: Gunung Ledang; ஆங்கிலம்: Mount Ophir), மலேசியா, ஜொகூர் - மலாக்கா மாநிலங்களின் எல்லையில் அமைந்து உள்ளது. தங்காக் நகரில் இருந்தும், வடக்கு தெற்கு நெடுஞ்சாலையில் இருந்து 17 கி.மீ. தொலைவில் உள்ளது.

அமைவிடம்

தித்திவாங்சா மலைத் தொடரின் தென் கோடியில் அமைந்து இருக்கும் லேடாங் மலை தேசியப் பூங்கா, மலாக்கா வரலாற்றுப் பின்னணிகளைக் கொண்டது.

மலேசியாவில் மிகவும் புகழ்பெற்ற இந்த மலையை, தமிழில் லேடாங் மலை என்று அழைக்கிறார்கள். லேடாங் மலையை தங்காக் நகரில் இருந்து தெளிவாகப் பார்க்லாம். மலையேறிகள், பறவைப் பார்வையாளர்கள், இயற்கை விரும்பிகளின் சொர்க்கபுரியாக விளங்கும் லேடாங் மலையில், மிதவெப்ப மண்டல காடுகளின் அழகிய இயற்கைக் காட்சிகளைக் கண்டு ரசிக்கலாம். இங்கே பல சிறிய பெரிய நீர்வீழ்ச்சிகளும் உள்ளன.

லேடாங் அருவி
லேடாங் அருவி அல்லது அசகான் அருவி எனும் பெயரில் இங்கு ஒரு பொழுதுபோக்குச் சார்ந்த பகுதி இருக்கிறது. வார இறுதி நாட்களில், பொது மக்கள் இங்கு வந்து செல்கின்றனர். 

இந்தப் பொழுது போக்குத் தளத்தில் பல்வேறு வசதிகள் செய்து தரப்பட்டு உள்ளன. லேடாங் மலையில் இருந்து பெருகி வரும் தெளிந்த நீரோட்டம் மக்களைக் கவர்கின்றது. இயற்கை விரும்பிகளுக்கு ஓர் அமைதியான இடம். 

‘சவுஜானா அசகான்’ (மலாய்: Saujana Asahan) எனும் தன்முனைப்புத் தூண்டுதல் மையமும் இங்கு இருக்கிறது. லேடாங் மலையின் அடிவாரத்தில், அந்த மையம் இருக்கிறது. இங்கு முகாம் திடல்கள், வனவலம், மலையேற்றம், பாறையேற்றம், பறவைகள் பார்த்தல் போன்றவற்றிற்கு ஏற்பாடுகள் செய்து தரப் படுகின்றன. அரசாங்க அமைப்புகள், வர்த்தக நிறுவனங்கள், தனியார் அமைப்புகள் அந்த மையத்தின் சேவைகளைப் பயன்படுத்திக் கொள்கின்றன.

காட்சியகம்

மேலும் காண்க 
 மலேசிய மலைகளின் பட்டியல்
 மலேசியத் தேசியப் பூங்காக்களின் பட்டியல்

மேற்கோள்கள்

வெளி இணைப்புகள்
 குனோங் லேடாங் - ஜொகூர் தேசியப் பூங்காக்கள்
  Tourism Malaysia - Gunung Ledang 
  Gunung Ledang Resort
 Alfred Wallace, 'The Malay Archipelago', MacMillan, 1869. Beliau mendaki pada tahun 1854.
 John Briggs, 'Mountains of Malaysia - A Practical Guide and Manual', Longman, 1985.

ஜொகூர்
மலேசியாவில் உள்ள தேசியப் பூங்காக்கள்
மலேசியப் பூங்காக்கள்
ஆமைத் தீவுகள் தேசியப் பூங்கா

ஆமைத் தீவுகள் தேசியப் பூங்கா (Turtle Islands National Park, மலாய்: Taman Pulau Penyu) என்பது மலேசியா, சபா மாநிலம், சண்டக்கான் பிரிவு, சண்டக்கான் மாவட்டத்தின் எல்லைப் பகுதியில் அமைந்து உள்ள ஒரு தேசியப் பூங்கா ஆகும். 

சண்டக்கான் நகருக்கு வடக்கே, சுமார் 3 கி.மீ. (1.9 மைல்) தொலைவில், சுலு கடலில் இருக்கும் ஆமைத் தீவுகளில் இந்தத் தேசியப் பூங்கா அமைந்து உள்ளது. ஆமைத் தீவுகள் தேசியப் பூங்கா, சபா வனப்பூங்காக்கள் அமைப்பினால் (Sabah Parks) நிர்வகிக்கப் படுகிறது.

அமைவிடம்

ஆமைத் தீவுகளில் 3 தீவுகள் உள்ளன: செலிங்கான் தீவு (Selingaan); லிட்டில் பாக்குங்கான் தீவு (Little Bakkungan); குலிசான் தீவு (Gulisaan). இந்தத் தீவுகளின் கடற்கரைகளில் பச்சை ஆமைகள் (Green sea turtle) மற்றும் அழுங்காமைகள் (Hawksbill turtle) முட்டையிடுவது வழக்கம். அதனால் இந்தப் பூங்கா பிரபலமானது.

ஆமைத் தீவுகள் தேசியப் பூங்கா 17.4 கிமீ2 பரப்பளவைக் கொண்டது. இருப்பினும், ஆமைத் தீவுகளின் தீவுக் கூட்டத்தில் மொத்தம் 10 தீவுகள் உள்ளன. அவற்றில் 3 தீவுகள் மலேசியாவின் ஆமைத் தீவுகள் பூங்காவின் ஒரு பகுதியாகும். மேலும் 7 தீவுகள் பிலிப்பைன்ஸ் நாட்டின் தாவி - தாவி மாநிலத்தின் ஆமைத் தீவுகள் வனவிலங்கு சரணாலயத்தைச் (Turtle Islands Wildlife Sanctuary, Tawi-Tawi, Philippines) சேர்ந்த பகுதியாகும்.

மலேசியாவின் முதல் ஆமைக் குஞ்சு பொரிப்பகம்

1966 ஆகஸ்டு 1-ஆம் தேதி மலேசியாவின் முதல் ஆமைக் குஞ்சு பொரிப்பகம் செலிங்கான் தீவில் நிறுவப்பட்டது. அதற்கு சபா மாநில அரசாங்கம் முழுமையாக  நிதியுதவி செய்தது. சிறிது காலத்திற்குப் பிறகு, மீதம் உள்ள இரண்டு தீவுகளில் ஆமை குஞ்சு பொரிப்பகங்கள் நிறுவப்பட்டன. 

1972-ஆம் ஆண்டில், செலிங்கான், பாக்குங்கான் கெச்சில் மற்றும் குலிசான் ஆகிய தீவுகளில் பறவைகளுக்கான சரணாலயங்கள் நிறுவப்பட்டன. 1977-ஆம் ஆண்டில், அந்த இடங்கள் கடல் பூங்காக்களாக மேம்படுத்தப்பட்டன.

ஆமைகளுக்கு அடையாள இடுகை

ஆமைகளைக் கண்காணித்துக் கொள்ளுதல்; குஞ்சு பொரிப்பகங்களைப் பாதுகாத்துக் கொள்ளுதல்; ஆராய்ச்சி நோக்கங்களுக்காக ஆமைகளுக்கு அடையாள இடுகை செய்தல்; போன்றவற்றுக்கு நிரந்தரப் பூங்கா ஊழியர்கள் நியமிக்கப் பட்டார்கள்.

ஆமைத் தீவுகள் தேசியப் பூங்கா எல்லைக்குள், மற்றொரு தீவான லிபரான் தீவு (Libaran Island), இருந்தாலும், அந்தத் தீவு பெரிய அளவில் ஆமைக் குஞ்சுகள் பொரிக்கும் இடமாக அமையவில்லை.

செலிங்கான் தீவு

மேற்கோள்கள்

வெளி இணைப்புகள்

 Sabah Parks: Turtle Islands National Park

சபா
மலேசியாவில் உள்ள தேசியப் பூங்காக்கள்
மலேசியப் பூங்காக்கள்
அனுரக்தி (திரைப்படம்)

அனுராக்தி என்பது இந்தியாவின் கேரளாவில் தயாரிக்கப்பட்ட சமஸ்கிருதத் திரைப்படமாகும். இந்தியக் கலையான கூடியாட்டம் குறித்த திரைப்படமாகும். சம்ஸ்கிருத பாடல் கொண்ட முதல் சமஸ்கிருதத் திரைப்படம் இதுதான். இப்பாடல் முப்பரிமாணத்தில் படமாக்கப்பட்டது. இதுவே முதல் முப்பரிமான சமஸ்கிருதப் படமுமாகும். இப்படம் 2017ல் கோவாவில் நடைபெற்ற 48வது சர்வதேச திரைப்பட விழாவில்  IFFI) திரையிடப்பட்டது. 2018  ஆண்டு ஜெய்ப்பூரில் நடைபெற்ற ஐந்தாவது ராஜஸ்தான் சர்வதேச திரைப்பட விழாவில் (RIFF) சிறந்த வட்டார திரைப்படத்திற்கான சிறப்பு நடுவர் விருதையும் இப்படம் வென்றது.

கதையமைப்பு 
இந்தப் படம் பஞ்சாபி நடனக் கலைஞர் (நடிகை: வாணி வசிஷ்ட்) ஒரு ஆசிரியரிடம் (நடிகர்: கலாமண்டலம் சிவன் நம்பூதிரி) பழங்கால நடன வடிவமான கூடியாட்டத்தைக் கற்றுக் கொள்வதற்காக கேரளாவுக்கு வருகிறார். ஆசிரியரின் மகன் நடன கலைஞரை காதலிக்கிறான். இது மட்டுமின்றி தனது தந்தைக்கும் மாணவிக்கும் இடையிலான உறவையும் தவறாக நினைக்கிறான்.

நடிகர்கள் 

 கலாமண்டலம் சிவன் நம்பூதிரி
 வாணி வசிஷ்ட்
 ஸ்ரீஹரி ஆத்தூர்
 விஜித் நம்பியார்
 சஞ்சு மாதவ்
 பிந்து ஜெயன்

மேற்கோள்கள்

வெளி இணைப்புகள் 

 

2017 திரைப்படங்கள்
முந்நூறு இராமாயணங்கள்: ஐந்து எடுத்துக்காட்டுகளும் மொழிபெயர்ப்பில் மூன்று சிந்தனைகளும்

முந்நூறு இராமாயணங்கள்: ஐந்து எடுத்துக்காட்டுகளும் மொழிபெயர்ப்பில் மூன்று சிந்தனைகளும் (Three Hundred Rāmāyaṇas: Five Examples and Three Thoughts on Translation) என்பது, பிப்ரவரி 1987 இல் பிட்சுபர்க் பல்கலைக்கழகத்தில் நாகரிகங்களின் ஒப்பீடு குறித்த மாநாட்டிற்காக இந்திய எழுத்தாளர் அ. கி. இராமானுசன் எழுதிய கட்டுரையாகும்.

2006-2007 ஆண்டு முதல் வரலாற்று இளங்கலைப் பட்டதாரிகளுக்கான தில்லி பல்கலைக்கழகத்தின் பாடத் திட்டத்தில் இந்தக் கட்டுரை இணைக்கப்பட்டது. அக்டோபர் 9, 2011 ஆம் தேதி அன்று, பல்கலைக்கழகத்தின் கல்விப் பேரவை அதன் அடுத்த கல்வி ஆண்டு முதல் இக்கட்டுரையை இளங்கலைப் பாடத்திட்டத்தில் இருந்து நீக்க முடிவு செய்தது. பேரவையின் இந்த நடவடிக்கை பலரின் கவனத்தை ஈர்த்தது. பலர் இதை தேவையற்ற தணிக்கை நடவடிக்கையாகக் கருதினர்.

இராமானுசனின் ஆய்வறிக்கை 
முந்நூறு இராமாயணங்கள் என்பது இராமாயணத்தின் வரலாற்று குறித்தும், இக்காப்பியம் இந்தியா மற்றும் ஆசியா முழுவதும், 2,500 ஆண்டுகள் அல்லது அதற்கும் மேலாக, பரவியிருப்பது குறித்தும் சுருக்கமாகக் கூறுகிறது. பல்வேறு மொழிகள், சமூகங்கள், புவியியல் பகுதிகள், மதங்கள் மற்றும் வரலாற்று காலகட்டங்களில் இராமரின் கதை எவ்வாறு பல மாறுபாடுகளுக்கு உட்பட்டுள்ளது என்பதை இது  நிரூபிக்க முயல்கிறது. இராமாயணத்தின் பதிவு செய்யப்பட்ட அனைத்துக் கூற்றுகள் மற்றும் மறுபரிசீலனைகள் அனைத்தையும் ஆவணப்படுத்த முயலவில்லை. மாறாக, அது பல்வேறு மொழிகள், பகுதிகள், மரபுகள் மற்றும் காலகட்டங்களில் இருந்து இராமாயணத்தின் ஐந்து குறிப்பிட்ட கூற்றுக்களை மட்டுமே மையமாகக் கொண்டுள்ளது.

கட்டுரையின் தலைப்பில் உள்ள 300 இராமாயணங்களின் எண்ணிக்கை என்பது காமில் புல்கே  என்பவரின் படைப்பை அடிப்படையாகக் கொண்டது. இது உண்மையான எண்ணிக்கையை குறைத்து மதிப்பிடுவதாகவும் சுட்டிக்காட்டப்பட்டுள்ளது. இருப்பினும், இராமானுஜன், அதாவது வால்மீகி, கம்பன், ஜெயின், தாய் இராமக்கியன் மற்றும் தென்னிந்திய நாட்டுப்புறக் கதைகள் ஆகிய இராமாயணங்களின் ஐந்து வாசகங்களை மட்டுமே கருதுகிறார். இராமானுஜன், குறிப்பாக வழக்கமான சொற்களான "பதிப்புகள்" மற்றும் "மாறுபாடுகள்" ஆகியவற்றிற்கு மாறாக "சொல்லுதல்" (ஆங்கிலம்: telling) என்ற சொல்லை பயன்படுத்த விரும்புகிறார். கட்டுரையில் இராமானுஜனின் முக்கிய அவதானிப்புகளில் ஒன்று, அத்தகைய அசல் இராமாயணம் என்று எதுவும் இல்லை என்பதும், வால்மீகியின் இராமாயணம் சொல்வது பல இராமாயணக் கதைகளில் ஒன்றாகும் என்பதாகும்.

வெளியீடு 
 ஏ.கே. இராமானுஜன், 'முந்நூறு ராமாயணங்கள்: ஐந்து எடுத்துக்காட்டுகள் மற்றும் மொழிபெயர்ப்பு பற்றிய மூன்று சிந்தனைகள்', பல ராமாயணங்களில்: தெற்காசியாவில் ஒரு கதை பாரம்பரியத்தின் பன்முகத்தன்மை, பதிப்பு. பவுலா ரிச்மேன் (Berkeley: University of California Press, 1991), pp. 22–48. . http://ark.cdlib.org/ark:/13030/ft3j49n8h7/ இல் கிடைக்கும்.
 ஏ.கே. இராமானுஜன், 'திரீ ஹன்ட்ரட் இராமாயணங்கள்: ஃபைவ் எக்ஸாம்பிள்ஸ் அண்ட் திரீ த்ஹோட்ஸ் ஆன் டிரான்ஸ்லேஷன்', தி கலெக்டட் எஸ்ஸேஸ் ஆஃப் ஏ.கே. இராமானுஜனில் (ஆக்ஸ்போர்டு: ஆக்ஸ்போர்டு யுனிவர்சிட்டி பிரஸ், 2004), பக். 131-60, இங்கே கிடைக்கும்.

மேற்கோள்கள்

மேலும் படிக்க 
 இந்தியாவில் உள்ள கல்வி உலகில் கட்டுரை மற்றும் அதன் தாக்கங்கள் பற்றிய விவாதத்திற்கு அர்ப்பணிக்கப்பட்ட இணையதளம்

வெளி இணைப்புகள் 
 இராமானுஜனின் முந்நூறு ராமாயணங்கள் – விக்கிஸ்பேஸ்

இந்து சமய நூல்கள்
1987 படைப்புகள்
இராமாயணம் தொடர்பான குறுங்கட்டுரைகள்